CELEX: 52013PC0113
Language: mt
Date: 2013-03-06
Title: Proposta għal DIRETTIVA TAL-KUNSILL li tadatta d-Direttiva 2012/27/UE dwar l-effiċjenza fl-enerġija, minħabba l-adeżjoni tal-Kroazja

|
			
		
		
		52013PC0113
		
			Proposta għal DIRETTIVA TAL-KUNSILL li tadatta d-Direttiva 2012/27/UE dwar l-effiċjenza fl-enerġija, minħabba l-adeżjoni tal-Kroazja /* COM/2013/0113 final - 2013/0068 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-proposta preżenti għal Direttiva
tal-Kunsill li tadatta d-Direttiva 2012/27/UE dwar l-effiċjenza
fl-enerġija hija meħtieġa mill-adeżjoni li ġejja
tar-Repubblika tal-Kroazja mal-Unjoni Ewropea. It-Trattat li jirrigwardja
l-adeżjoni tar-Repubblika tal-Kroazja mal-Unjoni Ewropea[1] ġie ffirmat mill-Istati
Membri kollha tal-Unjoni Ewropea u r-Repubblika tal-Kroazja fi Brussell
fid-9 ta’ Diċembru 2011. L-Artikolu 3(3) tat-Trattat
tal-Adeżjoni jipprovdi li għandu jidħol fis-seħħ
fl-1 ta’ Lulju 2013 dejjem jekk l-istrumenti ta' ratifika kollha
jkunu ġew depożitati qabel dik id-data.
L-Artikolu 3(4) tat-Trattat tal-Adeżjoni
tar-Repubblika tal-Kroazja jippermetti lill-istituzzjonijiet tal-Unjoni li,
qabel l-adeżjoni, jadottaw miżuri msemmija, inter alia,
fl-Artikolu 50 tal-Att rigward il-kundizzjonijiet tal-adeżjoni
tar-Repubblika tal-Kroazja[2]
Dawn il-miżuri se jidħlu fis-seħħ soġġetti biss u
fid-data tad-dħul fis-seħħ tat-Trattat tal-Adeżjoni.
L-Artikolu 50 tal-Att tal-Adeżjoni
jipprovdi li fejn atti tal-istituzzjonijiet adottati qabel l-adeżjoni
jeħtieġu adattament minħabba l-adeżjoni, u l-adattamenti
neċessarji ma jkunux ġew previsti f'dan l-Att jew fl-Annessi
tiegħu, il-Kunsill jew il-Kummissjoni (jekk l-atti oriġinali ġew
adottati mill-Kummissjoni) għandhom jadottaw l-atti neċessarji. 
Il-proposta preżenti tkopri
d-Direttiva 2012/27/UE tal-Parlament Ewropew u tal-Kunsill
tal-25 ta’ Ottubru 2012 dwar l-effiċjenza fl-enerġija
li teħtieġ adattament tekniku minħabba l-adeżjoni
tal-Kroazja. 
Iċ-ċifri tal-konsum tal-enerġija
għall-2020 mogħtija fid-Direttiva dwar l-effiċjenza
tal-enerġija jkopru l-UE27. Bl-adeżjoni tal-Kroazja,
iċ-ċifri tal-konsum tal-enerġija huma aġġornati biex
jieħdu inkonsiderazzjoni t-28 pajjiż. Minħabba li dan huwa
bbażat fuq l-istess ċifri mudell tal-enerġija sottostanti, dan
jista’ jitqies bħala adattament tekniku. 
Il-proposta preżenti tibqa’ barra
mill-pakkett ta’ proposti COM(2013) 51 sa COM(2013) 63 li
l-Kummissjoni ttrażmettiet lill-Kunsill fit-8 ta’ Frar 2013.
Il-pakkett ta’ proposti COM(2013) 51 sa COM(2013) 63 kien ikopri biss adattamenti tekniċi għall-acquis
li baqgħu jiġu ppubblikati f’Il-Ġurnal Uffiċjali
tal-Unjoni Ewropea sal-1 ta' Settembru 2012, u f’dak il-jum
ukoll.
Id-Direttiva 2012/27/UE[3] teħtieġ lill-Istati
Membri sabiex jistabbilixxu miri ta' effiċjenza indikattivi
għall-enerġija nazzjonali, u b’dan l-Istati Membri għandhom
jieħdu inkonsiderazzjoni l-konsum tal-enerġija tal-Unjoni sal-2020[4] Minħabba l-adeżjoni
tal-Kroazja, huwa neċessarju li teknikament jiġu adattati
ċ-ċifri tal-konsum tal-enerġija proġettati
għall-Unjoni Ewropea fl-2020 biex jirriflettu l-UE 28.
Il-proġettazzjonijiet li saru fl-2007 wrew konsum tal-enerġija
primarja ta’ 1842 Mtoe fl-2020 għas-27 Stat Membru tal-UE. L-istess proġettazzjonijiet juru konsum
tal-enerġija primarja ta’ 1853 Mtoe fl-2020 għall-UE 28
inkluż il-Kroazja. Tnaqqis ta' 20 %
jirriżulta f'1483 Mtoe fl-2020, jiġifieri tnaqqis ta'
370 Mtoe meta pparagunat mal-proġettazzjonijiet. Dan l-adattament purament tekniku huwa
neċessarju biex jippermetti lid-Direttiva 2012/27/UE tkun applikabbli
fil-Kroazja.
2.           IR-RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
Minħabba li din il-proposta hija waħda
ta’ natura purament teknika u ma tinvolvix għażliet politiċi,
il-konsultazzjonijiet mal-partijiet interessati u l-valutazzjonijiet tal-impatt
ma kinux ikunu jagħmlu sens.
3.           ELEMENTI LEGALI TAL-PROPOSTA
Il-bażi legali għall-proposta huwa
l-Artikolu 50 tal-Att rigward il-kundizzjonijiet tal-adeżjoni
tar-Repubblika tal-Kroazja.
Il-prinċipji tas-sussidjarjetà u
tal-proporzjonalità huma osservati b’mod sħiħ. L-azzjoni tal-Unjoni
hija neċessarja skont il-prinċipju tas-sussidjarjetà
(l-Artikolu 5 (3) tat-TUE) minħabba li tikkonċerna
l-adattamenti tekniċi għall-atti legali adottati mill-Unjoni.
Il-proposta tirrispetta l-prinċipju tal-proporzjonalità
(l-Artikolu 5(4) tat-TUE) u ma tmurx lil hinn minn dak li huwa
neċessarju biex jintlaħaq l-għan mixtieq.
4.           IMPLIKAZZJONI BAĠITARJA
Il-proposta ma għandha l-ebda implikazzjoni
baġitarja. 
2013/0068 (NLE)
Proposta għal
DIRETTIVA TAL-KUNSILL
li tadatta d-Direttiva 2012/27/UE dwar
l-effiċjenza fl-enerġija, minħabba l-adeżjoni tal-Kroazja
(Test b’rilevanza għaż-ŻEE)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra t-Trattat tal-Adeżjoni
tar-Repubblika tal-Kroazja, u partikolarment l-Artikolu 3(4) tiegħu,
Wara li kkunsidra l-Att tal-Adeżjoni
tar-Repubblika tal-Kroazja, u b’mod partikolari l-Artikolu 50 tiegħu,
Wara li kkunsidra l-proposta mill-Kummissjoni,
Billi:
(1)       Skont l-Artikolu 50
tal-Att tal-Adeżjoni, fejn atti tal-istituzzjonijiet adottati qabel
l-adeżjoni jeħtieġu adattament minħabba l-adeżjoni, u
l-adattamenti neċessarji ma ġewx previsti fl-Att tal-Adeżjoni
jew l-Annessi tiegħu, il-Kunsill li jaġixxi permezz ta’
maġġoranza kkwalifikata rigward proposta mill-Kummissjoni,
għandu, għal dan il-għan, jadotta l-atti neċessarji, jekk
l-att oriġinali ma jkunx ġie adottat mill-Kummissjoni.
(2)       Id-Direttiva 2012/27/UE[5] tal-Parlament Ewropew u
tal-Kunsill tal-25 ta’ Ottubru 2012 dwar l-effiċjenza
tal-enerġija u li temenda d-Direttivi 2009/125/KE u 2010/30/UE u li
tħassar id-Direttivi 2004/8/KE u 2006/32/KE, titlob lill-Istati
Membri biex jistabbilixxu miri indikattivi nazzjonali
għall-effiċjenza tal-enerġija u b'dan l-Istati Membri
għandhom jieħdu inkonsiderazzjoni l-konsum tal-enerġija
tal-Unjoni sal-2020[6]
(3)       Minħabba l-adeżjoni
tal-Kroazja huwa neċessarju li teknikament jiġu adattati
ċ-ċifri tal-konsum tal-enerġija għall-Unjoni Ewropea
fl-2020 biex jirriflettu l-UE 28. Il-proġettazzjonijiet li saru
fl-2007 wrew konsum tal-enerġija primarja ta’ 1842 Mtoe fl-2020
għas-27 Stat Membru tal-UE. L-istess
proġettazzjonijiet juru konsum tal-enerġija primarja ta’
1853 Mtoe fl-2020 għall-UE 28 inkluż il-Kroazja. Tnaqqis ta' 20 % jirriżulta
f'1483 Mtoe fl-2020, jiġifieri tnaqqis ta' 370 Mtoe meta
pparagunat mal-proġettazzjonijiet. Dan
l-adattament tekniku huwa neċessarju biex jippermetti
lid-Direttiva 2012/27/UE biex tkun applikabbli fil-Kroazja.
(4)       Id-Direttiva 2012/27/UE
għalhekk għandha tiġi emendata skont dan,
ADOTTA DIN ID-DIRETTIVA:
Artikolu 1
Id-Direttiva 2012/27/UE għandha
tiġi emendata kif stabbilit fl-Anness.
Artikolu 2
1.           L-adattamenti stabbiliti
fl-Anness huma mingħajr preġudizzju għal-limitu ta’ żmien
previst fl-Artikolu 28 tad-Direttiva 2012/27/UE.
Artikolu 3
Din id-Direttiva għandha tidħol
fis-seħħ soġġetta għal, u mid-data tad-dħul
fis-seħħ tat-Trattat tal-Adeżjoni tar-Repubblika tal-Kroazja.
Artikolu 4
Din id-Direttiva hija indirizzata lill-Istati
Membri.
Magħmul fi Brussell,
                                                                       Għall-Kunsill
                                                                       Il-President
                                                                       
ANNESS 
L-ENERĠIJA
32012L0027 L 315/1:
ID-DIRETTIVA 2012/27/UE TAL-PARLAMENT EWROPEW U TAL-KUNSILL
tal-25 ta’ Ottubru 2012 dwar l-effiċjenza
tal-enerġija, li temenda d-Direttivi 2009/125/KE u 2010/30/UE u li
tħassar id-Direttivi 2004/8/KE u 2006/32/KE (ĠU L 315,
14.11.2012, p. 1) :
a)         L-Artikolu 3(1)(a) huwa
jinbidel b’dan li ġej:     
“li l-konsum tal-enerġija tal-Unjoni sal-2020 għandu jkun ta' mhux
aktar minn 1483 Mtoe ta' enerġija primarja jew mhux aktar minn 1086 Mtoe
ta' enerġija finali;”
b)         L-Artikolu 3(2) jinbidel b’dan
li ġej:      
“Sat-30 ta' Ġunju 2014, il-Kummissjoni għandha
tivvaluta l-progress miksub u jekk hux probabbli li l-Unjoni tikseb konsum
tal-enerġija ta' mhux aktar minn 1483 Mtoe ta' enerġija primarja
u/jew mhux aktar minn 1086 Mtoe ta' enerġija finali fl-2020.”
c)         L-Artikolu 3(3) jibidel b’dan
li ġej:        
“qabbel ir-riżultati taħt il-punti (a) sa (c) mal-kwantità tal-konsum
tal-enerġija li tinħtieġ biex jintlaħaq konsum
tal-enerġija ta' mhux aktar minn 1483 Mtoe ta' enerġija primarja
u/jew mhux aktar minn 1086 ta' enerġija finali fl-2020.” 
[1]               ĠU L 112/10, 24.4.2012, p. 10.
[2]               ĠU L 112/21, 24.4.2012, p. 21.
[3]               ĠU L 315/1, 14.11.2012, p. 1.
[4]               L-Artikolu 3(1)(a) tad-Direttiva 2012/27/UE
[5]               ĠU L 315/1, 14.11.2012, p. 1.
[6]               L-Artikolu 3(1)(a) tad-Direttiva 2012/27/UE